2019. gada 26. februārī Rīkojums Nr. 86

Rīgā (prot. Nr. 10 41. §)

**Par atļauju Rūdolfam Neretam savienot amatus**

1. Ministru kabinets (Rīgā, Brīvības bulvārī 36, LV-1520), izskatot Rūdolfa Nereta lūgumu atļaut savienot Ventspils ostas valdes locekļa amatu ar valdes locekļa amatu sabiedrībā ar ierobežotu atbildību "BSA Football" un valdes locekļa amatu sabiedrībā ar ierobežotu atbildību "BSA Management", konstatēja:

1.1. saskaņā ar likuma "Par interešu konflikta novēršanu valsts amatpersonu darbībā" (turpmāk – likums) 4. panta 2.3 daļu par valsts amatpersonām ir uzskatāmas arī personas, kuras ieņem ostas valdes locekļa amatu. Saskaņā ar likuma 7. panta piekto daļu likuma 4. panta 2.3 daļā minētā amatpersona papildus likuma 6. panta ceturtajā daļā noteiktajam var savienot valsts amatpersonas amatu tikai ar citu amatu, uzņēmuma līguma vai pilnvarojuma izpildi, ja šī savienošana nerada interešu konfliktu un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi amatā;

1.2. saskaņā ar likuma 8.1 panta pirmo daļu personai, kura, stājoties valsts amatpersonas amatā, vienlaikus ieņem citu amatu un šāda amatu savienošana ir pieļaujama, saņemot amatpersonas (institūcijas) rakstveida atļauju, ir pienākums pirms iecelšanas, ievēlēšanas vai apstiprināšanas amatā rakstveidā iesniegt šai amatpersonai (institūcijai) lūgumu atļaut valsts amatpersonas amatu savienot ar citu amatu;

1.3. saskaņā ar Likuma par ostām 8. panta trešo daļu Ventspils ostas valdē ir astoņi valdes locekļi: četri attiecīgās pašvaldības pārstāvji, kurus amatā ieceļ un no amata atbrīvo ar attiecīgās pilsētas domes lēmumu, un četri ministru (ekonomikas ministra, finanšu ministra, satiksmes ministra un vides aizsardzības un reģionālās attīstības ministra) izvirzīti pārstāvji, kurus amatā ieceļ un no amata atbrīvo Ministru kabinets;

1.4. ņemot vērā šā rīkojuma 1.3. apakšpunktu, Ministru kabinets ir institūcija, kas saskaņā ar likuma 7. panta piektodaļu ir kompetenta izsniegt atļauju Ventspils brīvostas valdes locekļa amatu savienot ar citu amatu;

1.5. Ventspils brīvostas likuma 5. panta pirmajā daļā ir noteikts, ka brīvostas pārvaldīšanu veic brīvostas pārvalde, kuras statuss noteikts Likumā par ostām. Brīvostas pārvaldes kompetenci nosaka šis likums, Likums par ostām, Ventspils brīvostas pārvaldes nolikums un Ventspils brīvostas noteikumi, kas reglamentē brīvostas iekšējo režīmu. No Ventspils brīvostas likuma 2. pantā noteiktā izriet, ka Ventspils brīvosta ir izveidota, lai veicinātu Latvijas līdzdalību starptautiskajā tirdzniecībā, investīciju piesaisti, ražošanas un pakalpojumu attīstību, kā arī jaunu darba vietu radīšanu. Ventspils brīvostas likuma 6. panta pirmā daļa nosaka, ka brīvostas pārvaldes augstākā lēmējinstitūcija ir brīvostas valde, kuras locekļus amatā ieceļ un no amata atbrīvo Likuma par ostām 8. pantā noteiktajā kārtībā. Saskaņā ar Ministru kabineta 2012. gada 29. maija noteikumu Nr. 379 "Ventspils brīvostas pārvaldes nolikums" 33. punktu Ventspils brīvostas valdei ir šādas kompetences:

1.5.1. izskatīt un pieņemt lēmumu par brīvostas noteikumu projektu;

1.5.2. izskatīt un pieņemt lēmumu par brīvostas robežu projektu;

1.5.3. apstiprināt ostas attīstības programmu;

1.5.4. apstiprināt ostas mārketinga stratēģiju trim gadiem;

1.5.5. apstiprināt brīvostas pārvaldes budžetu katram finansiālajam gadam;

1.5.6. izdarīt izmaiņas kārtējā gada budžetā, apstiprināt un precizēt turpmāko gadu investīciju programmu;

1.5.7. apstiprināt brīvostas pārvaldes finanšu līdzekļu izlietojuma tāmes projektu nākamajam kalendāra gadam un turpmākajiem pieciem gadiem un izdarīt grozījumus tajā;

1.5.8. izlemt jautājumus par zemes un būvju nodošanu nomā, kā arī noteikt zemes un būvju nomas maksas apmēru;

1.5.9. izskatīt komersantu iesniegumus par to darbību brīvostā;

1.5.10. pieņemt lēmumus par atļauju uzsākt paredzēto darbību ostas teritorijā atbilstoši likumam "Par ietekmes uz vidi novērtējumu";

1.5.11. izsniegt atļaujas licencētas komercdarbības veikšanai brīvostā;

1.5.12. izsniegt atļaujas par tiesībām piemērot tiešo nodokļu atvieglojumus;

1.5.13. lemt par līgumu slēgšanu, arī tādu, kuru summa pārsniedz 75 000 *euro* vai darbības laiks pārsniedz piecus gadus;

1.5.14. iepazīties ar informāciju par pārvaldnieka rīcību un darījumiem viņa kompetencē esošajos jautājumos, kas izriet no Ventspils brīvostas pārvaldes nolikuma 33.13. apakšpunktā minēto līgumu slēgšanas;

1.5.15. apstiprināt brīvostas pārvaldes struktūru un amatu sarakstu;

1.5.16. iesniegt Latvijas Ostu, tranzīta un loģistikas padomei priekšlikumus par valsts investīciju piesaistīšanu brīvostai;

1.5.17. sagatavot un iesniegt Latvijas Ostu, tranzīta un loģistikas padomei priekšlikumus par nekustamā īpašuma atsavināšanu sabiedrības vajadzībām;

1.5.18. pieņemt lēmumus ar ieteikuma raksturu par brīvostas pārvaldes valdījumā esošā nekustamā īpašuma atsavināšanu, nekustamā īpašuma iegūšanu valsts vai pašvaldības īpašumā, kā arī komunikāciju un citu objektu izbūvi brīvostā, kas var ietekmēt ostas darbību;

1.5.19. pieņemt lēmumus par nekustamā īpašuma iegūšanu brīvostas pārvaldes īpašumā un brīvostas pārvaldei piederošā nekustamā īpašuma atsavināšanu;

1.5.20. izīrēt vai iznomāt brīvostas pārvaldes labā nodibinātos servitūtus uz citām juridiskām un fiziskām personām piederošo nekustamo īpašumu;

1.5.21. atcelt brīvostas pārvaldnieka rīkojumus;

1.5.22. iesniegt Satiksmes ministrijā priekšlikumus par nepieciešamajiem grozījumiem Ventspils brīvostas pārvaldes nolikumā;

1.5.23. apstiprināt brīvostas pārvaldes emblēmu, citu atribūtiku un veidlapu paraugus;

1.5.24. izlemt citus ar brīvostas darbību saistītus jautājumus;

1.6. R. Nerets pilda:

1.6.1. valdes locekļa amata pienākumus sabiedrībā ar ierobežotu atbildību "BSA Football", kuras darbības veids ir citur neklasificēti profesionālie, zinātniskie un tehniskie pakalpojumi. R. Nerets kā valdes loceklis vada un organizē sabiedrības ar ierobežotu atbildību "BSA Football" darbu;

1.6.2. valdes locekļa amata pienākumus sabiedrībā ar ierobežotu atbildību "BSA Management", kuras darbības veids ir pārējo cilvēkresursu vadība. Sabiedrība ar ierobežotu atbildību "BSA Management" saskaņā ar statūtiem ir sporta klubs, kurā uz dažādu līgumu pamata apvienojušās fiziskās un juridiskās personas, lai īstenotu savas intereses basketbolā, futbolā un hokejā un veicinātu šo sporta veidu attīstību. R. Nerets kā valdes loceklis vada un organizē sabiedrības ar ierobežotu atbildību "BSA Management" darbu.

2. Izvērtējot Likuma par ostām 7. pantā, Ventspils brīvostas likuma 2. pantā un Ministru kabineta 2012. gada 29. maija noteikumu Nr. 379 "Ventspils brīvostas pārvaldes nolikums" 33. punktā noteiktās Ventspils brīvostas valdes funkcijas kopsakarā ar R. Nereta amata pienākumiem, secināms, ka Ventspils brīvostas valdes locekļa amata savienošana ar valdes locekļa amatu sabiedrībā ar ierobežotu atbildību "BSA Football" un valdes locekļa amatu sabiedrībā ar ierobežotu atbildību "BSA Management" interešu konfliktu nerada, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai. Netiks ierosināti un pieņemti lēmumi vai veiktas citas darbības, kas varētu skart R. Nereta kā valsts amatpersonas personiskās un mantiskās intereses.

3. Ņemot vērā minētos apsvērumus un likuma 8.1 panta piekto daļu, atļaut R. Neretam savienot Ventspils ostas valdes locekļa amatu ar valdes locekļa amatu sabiedrībā ar ierobežotu atbildību "BSA Football" un valdes locekļa amatu sabiedrībā ar ierobežotu atbildību "BSA Management".

4. Atbilstoši likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz kompetentās institūcijas doto atļauju savienot amatus, R. Neretam ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Ventspils ostas valdes locekļa amatu vai pārējos minētos amatus, pastāv iespēja, ka R. Nerets var nonākt interešu konflikta situācijā.

5. Šo rīkojumu saskaņā ar Administratīvā procesa likuma 76. panta otro daļu un 188. panta otro daļu, kā arī Administratīvā procesa likuma 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma spēkā stāšanās dienas.

Ministru prezidents A. K. Kariņš

Ekonomikas ministrs R. Nemiro